als_Latn dik_Latn tur_Latn
26.04.2012 - Rezolutë "Për vlerësimin e veprimtarisë së Kontrollit të Lartë të Shtetit për vitin 2011".
Kuvendi i Shqipërisë,
Nisur nga misioni i Kontrollit të Lartë të Shtetit për ushtrimin e kontrollit në subjektet dhe programet publike, për t’i siguruar Kuvendit, grupeve të interesit dhe publikut të gjerë informacion mbi përdorimin e fondeve buxhetore;
Duke njohur vizionin e këtij institucioni për përdorimin e burimeve me efektivitet, në drejtim të ushtrimit të kontrollit të pavarur, objektiv, të sigurt e të besueshëm;
Mbështetur në detyrimet kushtetuese e ligjore, si dhe në objektivat afatmesëm e ata vjetorë të institucionit;
Konstaton se gjatë vitit 2011 Kontrolli i Lartë i Shtetit:
- Ka realizuar detyrat sasiore e cilësore të planifikuara në drejtim të veprimtarinë kontrolluese.
- Është përpjekur të zbatojë dhe të zhvillojë një metodologji bashkëkohore në kontroll, duke përgatitur, përmirësuar dhe përditësuar udhëzimet dhe metodikat përkatëse.
- Në auditimet financiare, u është dhënë përparësi sektorëve të ekonomisë apo subjekteve që janë vlerësuar me materialitet dhe risk të lartë. Auditimi i performancës duhet të zërë një vend më të gjerë në kontrollet dhe vlerësimet që bën institucioni.
- Ka rekomanduar arkëtimin në Buxhetin e Shtetit të dëmit ekonomik të konstatuar gjatë kontrolleve.
- Ka rritur dobinë e kontrolleve dhe cilësinë e rekomandimeve ndaj personave e subjekteve që kanë kryer shkelje ligjore.
- Ka përmirësuar veprimtarinë për kontrollin e zbatimit të legjislacionit dhe ka rritur cilësinë e propozimeve për ndryshime e përmirësime të dispozitave ligjore.
- Është i nevojshëm përshpejtimi më tej i ritmeve të kualifikimit të punonjësve dhe aplikimit të teknologjisë së informacionit. Kuvendi vlerëson masat që po merr institucioni në lidhje me këtë çështje.
- Ka mbajtur marrëdhënie bashkëpunimi me institucionet e përfshira në fushën e administrimit dhe kontrollit të fondeve publike. Raporte më efektive duhet të krijohen me institucionet e hetimit.
- Ka përdorur fondet buxhetore në përputhje me kuotat e planifikuara sipas zërave të buxhetit.
Kuvendi kërkon që, për vitin 2012, Kontrolli i Lartë i Shtetit të intensifikojë punën në këto drejtime:
- Kryerjen e kontrolleve ndaj përdorimit të fondeve të Buxhetit të Shtetit, si dhe fondeve të projekteve të financuara nga BE-ja e nga institucionet financiare ndërkombëtare me objektivitet, profesionalizëm, cilësi dhe efektivitet të lartë.
- Rritjen e efiçencës së veprimtarisë audituese, nëpërmjet fuqizimit të auditimit financiar dhe hedhjes së hapave më të shpejtë drejt auditimit të performancës.
- Përmirësimin e metodologjisë së kontrollit, mbështetur në standardet ndërkombëtare e praktikat më të mira të vendeve të tjera.
- Harmonizimin e veprimtarisë së kontrollit të jashtëm me atë të brendshëm, si dhe zhvillimin dhe forcimin e sistemit të menaxhimit financiar dhe kontrollit.
- Zhvillimin e burimeve njerëzore, duke i dhënë përparësi zgjerimit dhe përmirësimit cilësor të veprimtarisë trajnuese.
- Zhvillimin e teknologjisë së informacionit, duke e sjellë atë në nivelet bashkëkohore, si dhe ngritjen e kapaciteteve të nevojshme për parandalimin dhe zbulimin e krimit ekonomik në këtë fushë.
- Konsolidimin e bashkëpunimit me Kuvendin dhe Këshillin e Ministrave për përmirësimin e akteve ligjore e nënligjore, veçanërisht të ligjit për Kontrollin e Lartë të Shtetit, përmirësimin e administrimit të vlerave materiale e monetare dhe rritjen e shkallës së zbatimit të rekomandimeve të institucionit.
- Rritjen e bashkëpunimit me organet e drejtësisë për shlyerjen e dëmeve dhe ndëshkimin e personave përgjegjës.
- Rritjen e transparencës ndaj medias dhe shoqërisë civile, si dhe rritjen e bashkëpunimit me botën akademike.
26 prill 2012
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn